**Innlegg fra Norges Skogeierforbund i forbindelse med framlegging av FNs klimapanel sin spesialrapport om klimaendringer og landarealer**

Gode Statsråd og forsamling.

1. Det er veldig bra at FNs klimapanel har fått utarbeidet en spesialrapport om klimaendringer og landarealer. Bruken av landarealene utgjør selve livsgrunnlaget for verdens befolkning, og klimaendringene truer dette grunnlaget gjennom forørkning og forringelse av landarealer. I tillegg bidrar avskoging og arealbruksendringer til å forsterke klimaproblemene.
2. Spesialrapporten viser de globale utfordringene, men som det også framgår av denne, vil de konkrete utfordringene og løsningene variere ut fra regionale og lokale forhold. Jeg skal i disse 5 minuttene si mest om klimastrategien for den norske skogen og dermed hvordan skogbruket kan bidra i klimakampen.
3. Spesialrapporten viser hvor viktig bærekraftig skogbruk er for å redusere den globale oppvarmingen. I rapporten pekes det bl.a på planting på eksisterende og nye arealer, redusert avskoging og klimatilpasning av skogbruket. Hva betyr dette i norsk sammenheng?
4. Med utgangspunkt i FNs klimapanels 5. hovedrapport ble det i 2016 gjort en gjennomgang av norsk jord- og skogbrukspolitikk. De vurderingene som ble gjort i 2016, står seg også godt ift spesialrapporten som er lagt fram her i dag.
5. Klimastrategi for norsk skogforvaltning må bygge på følgende 4 pkt:

Pkt 1 Bygge opp et enda større og stabilt karbonlager i skogen

Pkt 2 Økt uttak av grønt karbon fra skogen som kan erstatte svart karbon

Pkt 3 Redusere avskogingen og øke planting av skog (påskoging)

Pkt 4 Tilpasse skogbruket til et klima i endring.

La oss gå litt nærmere inn på hver av disse 4 strategiene:

1. **Hvordan bygge opp et større karbonlager i den norske skogen?** I løpet av de siste 80-90 årene har CO2-lageret økt med mer enn 1 milliard tonn. Fram til år 2100 viser framskrivninger gjort NIBIO og MDIR at det er mulig å oppnå en tilsvarende økning. Dette lover godt, men forutsetter en fortsatt styrking av skogpolitikken gjennom satsing på planting etter hogst og helst tettere planting, skogplanteforedling, gjødsling av skog og planting av skog på nye arealer. Hele tiden forutsatt en bærekraftig tilnærming også ut fra et biomangfoldsperspektiv.
2. **Hvordan erstatte svart karbon med grønt karbon**? Alt som kan lages av olje kan lages av tre. FNs klimapanel har vist tydelig hvor viktig det er å kunne bruke mer fornybart trevirke for å kunne begrense den globale oppvarmingen til 1,5 grader. Norge og verden vil trenge alt det trevirke som kan høstes innenfor bærekraftige rammer fra de norske skogene. Vi kan øke den årlige avvirkningen i Norge med ca 15 prosent innenfor bærekraftige rammer. Dette kan skje parallelt med at skogens karbonlager bygges opp.

Bruk av trevirke som byggemateriale gir størst klimagevinst pr. m3, men også restproduktene er viktig for å erstatte produkter som i dag er basert på svart karbon. Det er avgjørende at en gjennom virkemiddelbruken skapes etterspørsel etter grønne produkter fra skogen. Regjeringens biodrivstoffstrategi er et eksempel på dette. Vi mener det framover også må stilles strengere krav til reduserte klimafotavtrykk i byggesektoren.

1. **Skjer det avskoging i Norge?**  Ja, det avskoges dessverre mer enn 50.000 dekar skog pr. år i Norge. Arealbruk til bygg og infrastruktur er årsakene til dette. Omfanget av avskoging må reduseres. Dette må kommunene legge betydelig større vekt på i arealplanleggingen. Det må tilplantes ny skog på et areal som er større enn det som blir avskoget. Det er ikke tilfelle i dag.
2. **Hvordan tilpasse skogbruket til klimaendringene?** Klimaendringene forventes å gi økt skogproduksjon i Norge. Samtidig forventes det at risikoen for større skogskader som følge av insekter, tørke, brann og storm vil øke betydelig. I sum er det grunn til å anta at klimaendringene vil slå negativt ut.

På kort sikt (15-20 år) vil det være spesielt viktig å øke investeringene i skogbilveinettet for å gjøre det mer robust mot klimaendringene. Investeringene er også viktige for å redusere behovet for terrengtransport i perioder med mye regn. Hvordan vi driver skogen er også viktig. Regime for tynning og bruk av klimatilpassa plantemateriale er eksempler på dette.

1. **Til slutt**. Vi er på mange måter i en god situasjon her i Norge. Vi snudde nedbyggingen av våre skogressurser for snart 100 år siden og har deretter systematisk bygd dem opp. Dette gir både grunnlag for å øke avvirkningen og å øke karbonlageret i de norske skogene. Olje, kull og gass representerer fortida, mens vind, vann, sol og skog representerer framtidas løsninger. Bærekraftig bruk av skog, er et trumfkort i klimakampen.